b'\n_START_ARTICLE_\nKosmisk str\xc3\xa5ling\n_START_PARAGRAPH_\nKosmiske str\xc3\xa5ler er subatomare partikler eller atomer med oprindelse udenfor Jordens atmosf\xc3\xa6re, som har en kinetisk energi p\xc3\xa5 mere end nogle f\xc3\xa5 milliarder eV. En lille del af den kosmiske str\xc3\xa5ling best\xc3\xa5r af fotoner i form af gammastr\xc3\xa5ler._NEWLINE_De subatomare partikler i den kosmiske str\xc3\xa5ling best\xc3\xa5r overvejende af protoner, som udg\xc3\xb8r hele 89% af al kosmisk str\xc3\xa5ling, men ogs\xc3\xa5 neutroner og elektroner er til stede, samt positroner, der er en antistof partikel. Atomerne i den kosmiske str\xc3\xa5ling er ioniserede atomer fra en stor del af det periodiske system \xe2\x80\x93 helt op til uran - men langt de fleste er helium-kerner.  N\xc3\xa5r de kosmiske str\xc3\xa5ler rammer atomerne i jordens atmosf\xc3\xa6re, dannes hurtigt kaskader af andre partikler og det er som regel disse sekund\xc3\xa6re partikler som detekteres n\xc3\xa5r man observerer den kosmiske str\xc3\xa5ling. Kaskaderne best\xc3\xa5r af et utal af mere eksotiske partikler, men pioner og myoner udg\xc3\xb8r det meste.\n_START_SECTION_\nObservationer\n_START_PARAGRAPH_\nMan har kendt til effekterne af den kosmiske str\xc3\xa5ling siden 1800-tallet, men det var f\xc3\xb8rst i 1928, at fysikeren Robert Millikan satte navn p\xc3\xa5 f\xc3\xa6nomenet efter nogle ballon-eksperimenter i Texas._NEWLINE_Kosmisk str\xc3\xa5ling studeres i dag videnskabeligt fra rummet (bl.a. fra Den Internationale Rumstation), med h\xc3\xb8jtsv\xc3\xa6vende balloner og fra jordoverfladen. De jordbaserede observatorier, omfatter bl.a. Cherenkov teleskoper som opfanger den gammastr\xc3\xa5ling der udsendes n\xc3\xa5r kosmiske str\xc3\xa5ler rammer jordens atmosf\xc3\xa6re.\n_START_SECTION_\nBetydning\n_START_PARAGRAPH_\nSolens magnetfelt afb\xc3\xb8jer de elektrisk ladede partikler fra den kosmiske str\xc3\xa5ling. Jordens magnetfelt og jordens atmosf\xc3\xa6re bremser og omdanner kosmiske str\xc3\xa5ler, s\xc3\xa5 de n\xc3\xa5r ikke frem til jordens overflade. De myoner som dannes n\xc3\xa5r den kosmiske str\xc3\xa5ling rammer jordens atmosf\xc3\xa6re, forts\xc3\xa6tter dog n\xc3\xa6sten uhindret til overfladen og et areal svarende til et menneskes hoved modtager s\xc3\xa5ledes i gennemsnit \xc3\xa9n myon hvert sekund._NEWLINE_Nogle forskere mener at kosmisk str\xc3\xa5ling har direkte indvirkning p\xc3\xa5 den globale opvarmning, i og med at \xc3\xa6ndringer i klodens temperatur f\xc3\xb8lger \xc3\xa6ndringer i den kosmiske str\xc3\xa5ling over de sidste mange \xc3\xa5r.'